## Educació proposa un nou centre integrat de Formació Professional a Orihuela

*** La proposta s’emmarca en les línies d’actuació del Pla estratègic d’FP de la Comunitat Valenciana per a incrementar el nombre de centres integrats de Formació Professional (CIFP)
* La directora general d’FP ha destacat que esta transformació “obri pas a millorar i incrementar l’oferta d’FP que necessiten les empreses del territori”**

La Conselleria d’Educació, Cultura, Universitats i Ocupació, a través de la Direcció General de Formació Professional, així com la Inspecció Educativa, han explicat en el Consell Escolar Municipal (CEM) d’Orihuela la seua proposta per al nou centre integrat de Formació Professional en el municipi.

Durant la trobada amb el Consell Escolar Municipal d’Orihuela, celebrat dimarts passat en l’Ajuntament del municipi, es va presentar la proposta de transformació de l’IES El Palmeral en centre integrat d’FP, que s’emmarca dins de les línies d’actuació del Pla estratègic d’FP de la Comunitat Valenciana per a incrementar el nombre de centres integrats de Formació Professional (CIFP) i poder generar xarxes d’especialització intel·ligent entre els diferents centres.

La directora general de Formació Professional, Marta Armendia, ha destacat que “ens trobem en un moment crucial per a la Formació Professional, no solament a Espanya sinó també en tots els països del nostre entorn”. En este sentit, ha afegit que “estem convençuts que la Formació Professional jugarà un paper clau per a millorar la competitivitat del nostre teixit productiu, i per tant el de l’economia de tota la Comunitat Valenciana”.

A més, Armendia ha subratllat que estes ensenyances “es convertiran en palanca fonamental en la reconstrucció i recuperació de les zones afectades per la riuada, i el Baix Segura no es pot quedar al marge”.

Per a dur a terme este pla de transformació ordenat es tindrà en compte la comunitat educativa. Per això, i a petició de l’AMPA La Armengola de l’IES El Palmeral i la COVACA (Confederació Valenciana d’Associacions d’AMPAS), s’està valorant fer una transferència de manera gradual d’alumnat de l’ESO a altres centres en tres cursos consecutius, a partir del curs 2025/26.

**Incrementar l’oferta d’FP**

La directora general d’FP ha assenyalat que es busca “propiciar un marc de transformació basat en el consens que garantisca l’èxit del projecte”. “Es tracta d’una gran oportunitat per a Orihuela i tota la comarca que no podem desaprofitar i que obrirà pas a millorar i incrementar l’oferta d’FP que necessiten les empreses del territori”, ha afirmat.

Entre les mesures proposades per l’Administració per al trasllat d’alumnat, es troba l’adscripció de dos grups de Batxillerat de l’IES El Palmeral (de Ciències i Humanitats) a l’IES Gabriel Miró i el grup del Batxillerat artístic a l’IES Las Espeñetas. Per la seua banda, l’alumnat de 2n a 4t de l’ESO romandria físicament en l’espai que ara ocupen, fins a finalitzar esta etapa educativa, encara que administrativament passarien a dependre de l’IES Gabriel Miró.

Així mateix, per a facilitar l’organització i gestió d’este alumnat, s’ha anunciat la creació d’una direcció d’estudis addicional per a l’ESO i el professorat de suport que siga necessari en els tres cursos de transició.

A més, es preveu el trasllat de prop de 220 alumnes dels cicles de la família d’Administració i Finances; Comerç Internacional i Transport i Logística de l’IES Las Espeñetas al nou centre integrat, així com part de l’oferta formativa d’FP de l’IES Gabriel Miró.

Fecha: 19/12/2024